Diari Oficial de la Generalitat Valenciana


Sumari del DOGV 4361, del 21-10-2002 (2002/11975)

RESOLUCIÓ de 7 d'octubre de 2002, de la Direcció General de Personal, per la qual es convoca concurs de trasllats i processos previs en el cos de mestres per a cobrir llocs vacants en centres públics d'Educació Infantil, Primària, Educació Especial i primer cicle d'Educació Secundària Obligatòria en instituts d'Educació Secundària i col·legis públics dependents de l'àmbit de gestió de la Conselleria de Cultura i Educació.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4361

Data del DOGV
:   21-10-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/11901


Data del document
:   07-10-2002

Organisme emissor
:   Conselleria de Cultura i Educació

Tipus de document
:   Resolució

Correcció d'errades

Anàlisi jurídica

 Descriptors 

:   * educació preescolar
    * ensenyament primari
    * personal docent
    * ensenyament secundari
    * concurs administratiu
    * educació especial

RESOLUCIÓ de 7 d'octubre de 2002, de la Direcció General de Personal, per la qual es convoca concurs de trasllats i processos previs en el cos de mestres per a cobrir llocs vacants en centres públics d'Educació Infantil, Primària, Educació Especial i primer cicle d'Educació Secundària Obligatòria en instituts d'Educació Secundària i col·legis públics dependents de l'àmbit de gestió de la Conselleria de Cultura i Educació. [2002/X11048]
  
La Llei Orgànica 1/1990, de 3 d'octubre, d'Ordenació General del Sistema Educatiu (LOGSE), establix en la disposició addicional novena, apartat 4, que periòdicament les administracions educatives competents convocaran concurs de trasllats d'àmbit nacional a l'efecte de procedir a la provisió de les places vacants que determinen en els centres docents d'ensenyament que en depenguen. El desenrotllament de les previsions contingudes en la LOGSE es va dur a terme mitjançant el Reial Decret 2.112/1998, de 2 d'octubre, pel qual es regulen els concursos de trasllats d'àmbit nacional per a la provisió de places corresponents als cossos docents. Esta norma establix en l'article 1 que els concursos de trasllats d'àmbit nacional es convocaran per l'administració educativa competent cada dos anys.
  
En aplicació del que s'ha exposat, en esta convocatòria es proveiran els llocs vacants, que determinarà al seu moment la Conselleria de Cultura i Educació, assenyalats en l'article 8 del Reial Decret 895/1989, de 14 de juliol (BOE de 20 de juliol), modificat pels reials decret 1.664/1991, de 8 de novembre (BOE de 22 de novembre) i 2.112/1998, de 2 d'octubre (BOE de 6 d'octubre), i en l'Orde de 19 d'abril de 1990, per la qual es crea el lloc de treball d'Educació General Bàsica: Educació Musical.
  
Així mateix, en estes convocatòries s'oferixen les places vacants existents en el primer cicle d'Educació Secundària Obligatòria en instituts d'Ensenyament Secundari i col·legis públics.
  
En estes convocatòries s'haurà de preveure, igualment, l'adscripció duta a terme a l'empara de l'Orde de 23 de gener de 1997, de la Conselleria de Cultura, Educació i Ciència (DOGV de 31 de gener), per la qual es regula el procés d'adscripció dels funcionaris del cos de mestres en els llocs de treball resultants de la nova ordenació del sistema educatiu i les situacions administratives que se'n deriven, i a les quals fan referència els articles 14, 15 i 17 de la referida orde.
  
De conformitat amb el que establix l'apartat 3 de la disposició transitòria quarta de la Llei Orgànica 1/1990, de 3 d'octubre, d'Ordenació General del Sistema Educatiu, les administracions educatives, d'acord amb les necessitats derivades de la seua planificació educativa, han de determinar les vacants corresponents al primer cicle de l'Educació Secundària Obligatòria que queden reservades per a provisió per funcionaris pertanyents al cos de mestres que, adscrits amb caràcter definitiu, estiguen exercint docència en l'esmentat cicle o hagen ingressat en el cos en virtut de procediments selectius corresponents a l'oferta d'ocupació de 1997 o anteriors. En tot cas, en la dita reserva s'inclouen les vacants corresponents a centres d'Educació Primària.
  
En la tramitació d'esta resolució s'ha complit el que preveu l'article 32 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques.
  
Per tot això, d'acord amb el que preveu el Reial Decret 2.112/1998, de 2 d'octubre (BOE de 6 d'octubre), i de conformitat amb el que disposa l'Orde d'1 d'octubre de 2002, del Ministeri d'Educació, Cultura i Esport, per la qual en compliment del que establix l'article cinqué de l'esmentat reial decret, s'establixen les normes general de procediment a les qual s'han d'atenir les convocatòries dels concursos de trasllats d'àmbit nacional, que s'han de convocar durant el curs 2002/2003, esta Direcció General ha disposat anunciar les convocatòries següents:
  
Primera. Readscripció al centre
  
1. Convocatòria perquè els mestres que optaren per l'adscripció provisional a la qual fa referència l'article 14.2 de l'Orde de 23 de gener de 1997 (DOGV de 31 de gener) puguen sol·licitar l'adscripció definitiva en eixe mateix lloc de treball quan n'obtinguen els requisits corresponents.
  
2. Convocatòria perquè els mestres que optaren per la pèrdua provisional de destinació a la qual fa referència l'article 15 de l'Orde de 23 de gener de 1997 (DOGV de 31 de gener) puguen exercir el dret a obtindre destinació en un lloc de treball de les especialitats en les quals estiguen habilitats en el seu centre d'origen.
  
3. Convocatòria perquè els mestres als quals fa referència l'article 17 de l'Orde de 23 de gener de 1997 (DOGV de 31 de gener), mitjançant la qual van quedar adscrits a llocs de treball dels establits en l'article 10.4 de l'esmentada orde, i aquells que van quedar adscrits a llocs de treball transitoris d'Educació Infantil i Primària puguen exercir el dret a obtindre, amb ocasió de vacant, destinació en un lloc de treball d'Educació Infantil o Primària del centre on estiguen adscrits, sempre que hi estiguen habilitats.
  
Segona. Convocatòria perquè els mestres que es troben en algun dels supòsits a què al·ludix l'article 18 del Reial Decret 895/1989, modificat pel Reial Decret 2.112/1998, de 2 d'octubre, puguen exercir el dret a obtindre destinació en una localitat o zona determinada.
  
Tercera. Convocatòria del concurs de trasllats previst en l'article primer del Reial Decret 2.112/1998, de 2 d'octubre.
  
De conformitat amb el que establix l'Orde de 23 de gener de 1997, els funcionaris del cos de mestres que participen en el concurs de trasllats ho faran des dels nous llocs de treball obtinguts en el procés d'adscripció.
  
Així mateix, els funcionaris del cos de mestres que participaren en el procés d'adscripció regulat en l'Orde de 23 de gener de 1997 i que no obtingueren destinació, se'ls considerarà que perderen el lloc de treball que ocupaven com a conseqüència de la supressió o transformació d'este.
  
Convocatòria primera
  
Convocatòria perquè els mestres que optaren per l'adscripció provisional a la qual fa referència l'article 14 de l'Orde de 23 de gener de 1997, els afectats per pèrdua provisional de destinació a la qual fa referència l'article 15 de l'Orde de 23 de gener de 1997 i els que com a conseqüència del que preveu l'esmentada orde quedaren adscrits a llocs dels establits en l'article 10.4 puguen exercir dret preferent a ocupar, amb ocasió de vacant, un lloc de treball de les especialitats en les quals estiguen habilitats en el seu centre d'origen.
  
Es regirà per les bases següents:
  
I. Participants
  
Primera. Poden participar en esta convocatòria, tant a vacants, com a possibles resultes, els funcionaris de carrera del cos de mestres que es troben en algun dels supòsits següents:
  
1. Els qui en virtut de l'adscripció convocada per Orde de 23 de gener de 1997, de la Conselleria de Cultura, Educació i Ciència (DOGV de 31 de gener), per la qual es regula el procés d'adscripció dels funcionaris del cos de mestres als llocs de treball resultants de la nova ordenació del sistema educatiu, van obtindre un lloc per al qual no estan habilitats (adscripció provisional) conformement exigix l'article 17 del Reial Decret 895/1989, de 14 de juliol, modificat pel Reial Decret 1.664/1991, de 8 de novembre, i al qual fa referència l'article 14.2 de l'esmentada orde.
  
2. Els qui en virtut de l'adscripció convocada per l'Orde de 23 de gener de 1997, de la Conselleria de Cultura, Educació i Ciència (DOGV de 31 de gener), per la qual es regula el procés d'adscripció dels funcionaris del cos de mestres als llocs de treball resultants de la nova ordenació del sistema educatiu, optaren per la pèrdua provisional de destinació a la qual fa referència l'article 15 de l'esmentada orde.
  
3. Els qui d'acord amb l'article 17 de l'Orde de 23 de gener de 1997 van quedar adscrits a llocs de treball dels establits en l'article 10.4 i el mestres que van quedar adscrits a llocs de treball transitoris en Educació Infantil o Primària.
  
Segona. Quedaran exclosos de la participació en esta convocatòria, els mestres que amb posterioritat a la pèrdua del lloc de treball hagen obtingut destinació definitiva per qualsevol dels sistemes de provisió establits.
  
II. Prioritats
  
Tercera. Per a l'obtenció de destinació, es respectarà l'orde de prelació en què van relacionats en la norma primera de la base I.
  
Quarta. Quan hi hagen diversos mestres dins d'un mateix supòsit, la prioritat entre ells es determinarà per la major antiguitat com a definitius en el centre. A este efecte, també es computarà com a antiguitat en el centre el temps de permanència en comissió de servici, servicis especials i altres situacions administratives que no suposaren pèrdua de la destinació definitiva.
  
Els mestres que tinguen la destinació en un centre per desglossament o trasllat total o parcial d'un altre o transformació comptaran, a l'efecte d'antiguitat com a propietaris definitius en este i a l'únic efecte de concurs de trasllats, la referida en el seu centre d'origen. El mateix tractament es donarà als mestres que els va ser suprimida la seua destinació immediatament anterior. Per al cas de mestres afectats per supressions consecutives de llocs de treball, eixa acumulació comprendrà els servicis prestats amb caràcter definitiu en els centres que successivament van ser suprimits.
  
Cinquena. En el cas d'igualtat en l'antiguitat, decidirà el major nombre d'anys de servicis efectius com a funcionaris de carrera del cos de mestres i, en darrer terme, la promoció d'ingrés més antiga, i, dins d'esta, la major puntuació amb què van resultar seleccionats.
  
III. Sol·licituds
  
Sisena. Els qui desitgen participar en esta convocatòria ompliran la instància que serà facilitada per les direccions territorials de Cultura i Educació dependents de la Conselleria de Cultura i Educació.
  
Els mestres compresos en el supòsit 2 de la norma primera de la base I que hi estiguen obligats a participar, hauran d'indicar en les peticions tots els llocs de treball d'Educació Infantil i d'Educació Primària del centre, per als quals tingueren l'habilitació corresponent, si no ho fan així, en cas que existisca vacant, la Conselleria de Cultura i Educació els destinarà d'ofici a llocs de treball d'Educació Infantil i Educació Primària en el centre d'origen.
  
Juntament amb la instància afegiran, a més de la documentació relacionada en els números 1 i 2 de la norma 15 de la base V de les normes comunes a les convocatòries, la còpia de la resolució de la pèrdua provisional de destinació, adscripció provisional o adscripció als llocs establits en l'article 10.4.
  
IV. Antiguitat en el centre
  
Setena. Els mestres que obtinguen lloc de treball després de la resolució d'esta convocatòria conservaran l'antiguitat que tingueren en el centre. S'anul·laran automàticament les seues peticions de les restants convocatòries de les establides en l'orde en què hagueren participat, i perdran els drets per esta modalitat en futurs concursos.
  
Convocatòria segona
  
Convocatòria perquè els mestres que es troben en algun dels supòsits a què al·ludixen l'article 18 del Reial Decret 895/1989, de 14 de juliol, modificat per la disposició derogatòria primera del Reial Decret 2.112/1998, de 2 d'octubre, i l'article 16 de l'Orde de 23 de gener de 1997, puguen exercir el dret a obtindre destinació en una localitat o zona determinada.
  
Es regirà per les bases següents:
  
I. Participants
  
Primera. Tindran dret preferent, per una sola vegada i amb ocasió de vacant, a obtindre destinació en una localitat o zona determinada, els funcionaris de carrera del cos de mestres que es troben en algun dels supòsits que s'indiquen tot seguit:
  
a) Els qui en virtut de resolució administrativa ferma tinguen reconegut el dret a obtindre destinació en una localitat o recuperar-la al lloc que abans l'ocupaven.
  
b) Els mestres als quals s'haguera suprimit el lloc de treball que ocupaven amb caràcter definitiu en la mateixa localitat. Entre els casos de supressió es comprendrà el de transformació del lloc de treball quan el titular no reunisca els requisits específics exigits per al seu desenrotllament en els articles 6 i 17 del Reial Decret 895/1989, de 14 de juliol, i el d'aquells suprimits en virtut de l'article 16 de l'Orde de 23 de gener de 1997.
  
c) Els mestres de centres públics espanyols a l'estranger que hi hagen cessat per transcurs del temps per al qual van ser adscrits i que el Reial Decret 1.027/1993, de 25 de juny (BOE de 6 d'agost), els reconeix el dret a ocupar, en retornar a Espanya, un lloc de treball a la localitat on tingueren la seua destinació definitiva en el moment de produir-se el seu nomenament.
  
d) Els qui amb pèrdua de la plaça docent que ocupaven amb caràcter definitiu passaren a ocupar un altre lloc en l'administració, mantenint la seua situació de servici actiu en el cos de mestres, i sempre que hagen cessat en eixe últim lloc.
  
e) Els mestres en situació d'excedència per tindre cura de fills, prevista en l'article 29.4 de la Llei 30/1984, de 2 d'agost, en el supòsit de la pèrdua del lloc de treball una vegada transcorregut el primer any.
  
Els mestres que es troben en qualsevol dels apartats d'esta norma hauran d'exercir este dret obligatòriament a la localitat de la qual els dimana el mateix i, opcionalment, a qualsevol altra o altres localitats de la zona.
  
Abans de la resolució del concurs se'ls reservarà localitat i especialitat atenent a l'orde de prelació indicat pels participants, l'adjudicació de centre concret es realitzarà amb la resta de participants del concurs general.
  
Segona. En tots els supòsits anteriors, seran condicions prèvies per a exercir el dret preferent:
  
a) Que el dret a destinació a la localitat o zona es fonamente en nomenament realitzat directament per a la mateixa, mitjançant procediment normal de provisió.
  
b) Que existisca lloc de treball vacant o resulta a la localitat o localitats de la zona de la qual es tracte, sempre que s'estiguera legitimat per al seu desenrotllament.
  
Tercera. Els mestres a què fa referència la norma primera de la present base, si desitgen fer ús d'este dret preferent, i fins que l'assolisquen, hauran d'acudir a totes les convocatòries que a este efecte realitzen les administracions educatives, ja que, en cas contrari, si existira vacant o resulta a la qual hagueren pogut tindre accés, hi perdran el dret. Tot això sense perjudici del que, amb referència a estos mestres, disposa el Reial Decret 895/1989, de 14 de juliol, i l'Orde de 23 de gener de 1997, de la Conselleria de Cultura, Educació i Ciència.
  
II. Prioritats
  
Quarta. La prioritat per a fer efectiu el dret preferent a una localitat o zona determinada estarà delimitada pel supòsit en què es troben compresos, segons l'orde de prelació en què va relacionat en la norma primera de la base I d'esta convocatòria.
  
Quan existisquen diversos mestres dins d'un mateix grup, la prioritat entre ells es determinarà per la major puntuació derivada de l'aplicació del barem.
  
Cinquena. Obtinguda localitat i especialitat com a conseqüència de l'exercici del dret preferent, la destinació en centre concret l'assoliran en concurrència amb els participants en el concurs previst en l'article 1 del Reial Decret 2.112/1998, de 2 d'octubre, la convocatòria del qual s'anuncia en el número 3 de la present resolució, i es determinaran les prioritats d'acord amb el barem establit.
  
III. Sol·licituds
  
Sisena. El dret preferent ha d'exercir-se necessàriament a la localitat de la qual este es dimana i, si s'escau, a una altra o altres localitats de la zona de la qual dimana el dret, per totes les especialitats per a les quals s'estiga habilitat; a més, amb caràcter voluntari, poden exercir-lo per a les vacants que comporten la condició d'itinerant de la mateixa localitat o localitats, a este efecte hauran d'omplir la instància que l'administració facilitarà als interessats.
  
En la instància hauran de consignar, en el lloc corresponent segons les instruccions que s'hi acompanyen, el codi de la localitat de la qual els dimana el dret i en el cas de demanar una altra o unes altres localitats també hi hauran de consignar el codi de la zona en què sol·liciten exercir el dret. Així mateix, emplenaran, per orde de preferència, totes les especialitats per a les quals estiguen habilitats. Esta preferència serà tinguda en compte a l'efecte de reserva de localitat i especialitat. Si es sol·licita reserva de plaça per a especialitats que comporten el requisit d'itinerant ho faran constar en les caselles que a l'efecte figuren al costat de les especialitats.
  
Per a l'obtenció de centre concret s'haurà de relacionar, segons les preferències, al lloc indicat a l'efecte en la instància, tots els centres de la localitat dels relacionats en l'annex I, dels quals els procedix el dret i, si escau, tots els centres de les localitats que desitgen de la zona; si es demana localitat, seran destinats a qualsevol centre d'esta on existisquen vacants; si es demanen centres concrets, estos hauran d'anar agrupats per blocs homogenis de localitats. Si no es fa d'esta manera i no els correspon per barem algun dels sol·licitats, l'administració els adscriurà d'ofici en un centre de la localitat. El mateix tractament es donarà en el cas en què voluntàriament s'haja obtingut reserva de plaça en l'especialitat que duga la condició d'itinerant.
  
Setena. Els mestres compresos en els apartats a) i b) de la norma primera de la base I que obtinguen destinació definitiva per esta convocatòria comptaran a l'efecte d'antiguitat en el nou centre la generada en el seu centre d'origen.
  
Juntament amb la instància hauran de presentar, a més de la documentació relacionada en la norma 15 de la base V de les comunes a les convocatòries, la còpia del document que acredite el seu dret a exercir el dret preferent en una localitat o zona determinada.
  
Convocatòria tercera
  
Convocatòria del concurs previst en l'article primer del Reial Decret 2.112/1998, de 2 d'octubre.
  
Es regirà per les bases següents:
  
I. Característiques
  
Primera. El concurs consistirà en la provisió de llocs d'Educació Infantil, Educació Primària i primer cicle d'Educació Secundària Obligatòria en instituts d'ensenyament secundari i en col·legis públics per centres i especialitats.
  
II. Participants
  
Segona. Participació voluntària
  
Hi podran participar amb caràcter voluntari:
  
1. Funcionaris dependents de la Conselleria de Cultura i Educació de la Generalitat Valenciana.
  
1.1 Podran participar voluntàriament a les places oferides en esta convocatòria, i a este efecte dirigiran la instància a la Direcció General de Personal de la Conselleria de Cultura i Educació de la Generalitat Valenciana, els funcionaris que es troben en alguna de les situacions que s'indiquen tot seguit:
  
a) Els funcionaris que es troben en situació de servici actiu amb destinació definitiva, sempre que a l'acabament del present curs escolar hagen transcorregut, almenys, dos anys des de la presa de possessió de l'última destinació en centres dependents de la Conselleria de Cultura i Educació.
  
b) Els funcionaris que es troben en situació de servicis especials declarada des de centres actualment dependents de la Conselleria de Cultura i Educació.
  
c) Els funcionaris que es troben en situació d'excedència voluntària declarada des de centres actualment dependents de la Conselleria de Cultura i Educació.
  
Si es tractara dels supòsits d'excedència voluntària per interés particular o per agrupació familiar, prevists en els apartats c) i d) de l'article 29.3 de la Llei 30/1984, de Mesures per a la Reforma de la Funció Publica, solament hi podran participar si en acabar el present curs escolar han transcorregut dos anys des que passaren a esta situació.
  
d) Els funcionaris que es troben en situació de suspensió declarada des de centres actualment dependents de la Conselleria de Cultura i Educació, sempre que en acabar el present curs escolar haja transcorregut el temps de durada de la sanció disciplinària de suspensió.
  
1.2 Els participants a què al·ludix l'apartat 1 d'esta base podran igualment incloure en la seua sol·licitud places corresponents a les convocatòries realitzades per les restants administracions educatives en el termes establits en les seues respectives convocatòries.
  
2. Funcionaris dependents d'altres administracions educatives.
  
Podran sol·licitar places corresponents a esta convocatòria, els funcionaris dependents d'altres administracions educatives sempre que complisquen els requisits i les condicions que s'establixen en esta resolució. Estos funcionaris hauran d'haver obtingut la seua primera destinació definitiva en l'àmbit de gestió de l'administració educativa a la qual se circumscrivia la convocatòria per la qual van ser seleccionats, llevat que no s'hi establira l'exigència d'este requisit.
  
Estos concursants hauran de dirigir la seua instància de participació a l'òrgan que es determine en la convocatòria corresponent.
  
Tercera. Participació forçosa
  
Estan obligats a participar en el concurs, i a este efecte dirigiran la seua instància a la Direcció General de Personal de la Conselleria de Cultura i Educació, els funcionaris dependents de la Conselleria de Cultura i Educació que es troben en alguna de les situacions que s'indiquen tot seguit:
  
a) Els funcionaris del cos als quals fa referència esta resolució que procedents de la situació d'excedència o suspensió de funcions hagen reingressat al servici actiu i hagen obtingut en virtut de l'esmentat reingrés una destinació amb caràcter provisional en un centre dependent de la Conselleria de Cultura i Educació amb anterioritat a la data de publicació d'esta convocatòria.
  
Els funcionaris inclosos en el paràgraf anterior en el supòsit que no participen en el present concurs, o si participant-hi no demanen suficient nombre de places vacants, se'ls adjudicarà lliurement destinació definitiva en places que puguen ocupar segons les habilitacions de què siguen titulars en un centre dependent de la Conselleria de Cultura i Educació.
  
Si no se'ls adjudica destinació definitiva, romandran en situació de destinació provisional en un centre dependent de la Conselleria de Cultura i Educació.
  
b) Els funcionaris que es troben en la situació d'excedència forçosa o suspensió de funcions amb pèrdua del lloc de destinació i que complida la sanció no hi hagen obtingut un reingrés provisional i hagen sigut declarats en estes situacions des d'un centre dependent en l'actualitat de la Conselleria de Cultura i Educació.
  
c) Els funcionaris que hagen estat adscrits en places a l'exterior i hagen de reincorporar-se en l'àmbit de gestió de la Conselleria de Cultura i Educació en el curs 2003/2004, o que s'hagueren reincorporat en cursos anteriors i no hagueren obtingut encara una destinació definitiva.
  
Els mestres que desitgen exercir el dret preferent a la localitat a què fa referència l'article 52.2 del Reial Decret 1.027/1993, de 25 de juny, hauran de sol·licitar, de conformitat amb el que s'establix en la convocatòria segona d'esta resolució, totes les places a les quals puguen optar en virtut de les especialitats de les quals siguen titulars corresponents als centres de la localitat on tingueren la seua última destinació definitiva.
  
d) Els funcionaris que hagen perdut la seua destinació definitiva en compliment de sentència o resolució de recurs, o perquè se'ls ha suprimit expressament el lloc que ocupaven amb caràcter definitiu.
  
e) Els mestres amb destinació provisional que durant el curs 2002/2003 estiguen prestant servicis en centres dependents de la Conselleria de Cultura i Educació o en comissió de servici en una altra administració educativa i mai no han obtingut destinació definitiva.
  
Als mestres inclosos en este apartat que no concursen o concursant no sol·liciten suficient nombre de places vacants, si no obtingueren destinació, se'ls adjudicaria lliurement destinació definitiva en llocs als quals puguen optar per les habilitacions de les quals siguen titulars en centres dependents de la Conselleria de Cultura i Educació. Aquells que no obtingueren destinació per no estar en possessió del Certificat de Capacitació, se'ls adjudicaria lliurement destinació definitiva a llocs de centres que no realitzen cap programa d'ensenyament en valencià.
  
En el cas que no obtinguen destinació definitiva, quedaran en situació de destinació provisional en centres dependents de la Conselleria de Cultura i Educació.
  
f) Aspirants seleccionats en el procediment selectiu convocat per Orde de 9 d'abril de 2001 (DOGV de 18 d'abril).
  
Estos participants sol·licitaran destinació en centres dependents de la Conselleria de Cultura i Educació, conformement determina la convocatòria del procediment selectiu. L'adjudicació de destinació es farà tenint en compte la data de nomenament com a funcionaris de carrera que figure en l'orde ministerial per la qual se'ls nomene, a l'efecte de valoració de l'antiguitat prevista en l'apartat c) del barem.
  
Aquells mestres que havent de participar-hi no concursen o participant-hi no sol·liciten suficient nombre de centres, se'ls adjudicarà lliurement destinació definitiva en places de les habilitacions que tinguen reconegudes en centres dependents de la Conselleria de Cultura i Educació.
  
En el cas que no obtinguen destinació definitiva quedaran en situació de destinació provisional en centres dependents de la Conselleria de Cultura i Educació.
  
El participants a què al·ludix esta base podran igualment incloure en la sol·licitud places corresponents a les convocatòries realitzades per altres administracions educatives en els termes que estes establisquen, sempre que hagueren obtingut la seua primera destinació definitiva en l'àmbit de gestió de la Conselleria de Cultura i Educació i a excepció d'aquells als quals la convocatòria per la qual ingressaren al cos no els exigira el compliment d'este requisit.
  
Quarta. Els mestres amb destinació provisional com a conseqüència de compliment de sentència o resolució de recurs, o de supressió del lloc de treball del qual eren titulars, o del transcurs del temps per al qual van ser adscrits en llocs de treball docents espanyols a l'estranger o a la funció d'inspecció educativa, si no participen en el concurs, seran destinats d'ofici a llocs als quals puguen optar per les habilitacions de les quals siguen titulars en centres dependents de la Conselleria de Cultura i Educació.
  
Aquells que complint amb l'obligació de concursar no obtinguen destinació de les sol·licitades en les sis primeres convocatòries o sis anys consecutius, segons corresponga, seran, així mateix, destinats d'ofici per la Conselleria de Cultura i Educació segons la forma abans esmentada.
  
Cinquena. Els procedents de la situació d'excedència forçosa, en el cas que no participen en el concurs, seran declarats en la situació d'excedència voluntària prevista en l'apartat 3.c) de l'article 29 de la Llei 30/1984, de Mesures per a la Reforma de la Funció Pública.
  
Si hi participen i no assolixen destinació de les sol·licitades en les tres primeres convocatòries, seran destinats lliurement per la Conselleria de Cultura i Educació seguint el procediment indicat en la norma quarta de la present base.
  
Sisena. Els procedents de la situació de suspensió de funcions que no hi hagueren obtingut reingressament provisional, si no participen en el concurs, seran declarats en la situació d'excedència voluntària per interés particular.
  
Si hi participen i no assolixen destinació de les sol·licitades, seran destinats lliurement per la Conselleria de Cultura i Educació en la manera que s'expressa anteriorment.
  
Setena. En qualsevol cas, no procedix l'adjudicació d'ofici conformement a les normes anteriors quan els mestres hagueren obtingut destinació en concursos o procediments de provisió a llocs no compresos en l'àmbit del Reial Decret 895/1989, de 14 de juliol.
  
III. Dret de concurrència i/o consort
  
Huitena. S'entén per dret de concurrència i/o consort la possibilitat que diversos mestres amb destinació definitiva condicionen la seua voluntària participació en el concurs a l'obtenció de destinació en un o diversos centres o localitats d'una província determinada.
  
Este dret tindrà les peculiaritats següents:
  
- Els participants inclouran en les seues peticions centres o localitats d'una sola província, la mateixa per a cada grup de concurrents.
  
- El nombre de mestres que poden sol·licitar com a concurrents serà, com a màxim, quatre, i caldrà que cadascun dels sol·licitants presente instància per separat.
  
- Si no obtenen destinació d'esta manera tots els mestres d'un mateix grup de concurrents, es consideraran desestimades les sol·licituds.
  
IV. Prioritats
  
Novena. Les prioritats estaran determinades per l'aplicació del barem establit en la norma quarta de les comunes a les convocatòries.
  
V. Sol·licituds
  
Deu. Els qui voluntàriament o obligatòriament participen en el concurs hauran d'emplenar la instància que l'administració els facilitarà.
  
En esta sol·licitud afegiran la documentació a la qual fa referència la norma 15 de la base V de les comunes a les convocatòries.
  
Onze. És compatible la concurrència simultània a qualsevol de les convocatòries de concurs de trasllats que duguen a terme la Conselleria de Cultura i Educació de la Generalitat Valenciana, el Ministeri d'Educació, Cultura i Esport i els òrgans convocants de la resta de comunitats autònomes amb competències en matèria d'Educació, i dins d'estes a qualsevol dels llocs de treball oferits, sempre que s'hi estiga habilitat, i es formularà la sol·licitud, en qualsevol cas, en una única instància.
  
Això no obstant, i conforme disposa l'article 2.3 del Reial Decret 2.112/1998, de 2 d'octubre, no poden fer ús d'esta concurrència simultània els funcionaris que ingressats en el cos a l'empara dels reials decrets 574/1991 i 850/1993 no hagen obtingut encara la seua primera destinació definitiva.
  
Dotze. Encara que es concurs a llocs de treball de diferents òrgans convocants solament podrà adjudicar-se una única destinació.
  
Normes comunes a les convocatòries
  
I. Requisits específics per al desenrotllament de determinats llocs
  
Primera. A més dels requisits indicats en cadascuna de les convocatòries, per a poder sol·licitar llocs de:
  
- Educació Infantil
  
- Idioma estranger: Anglés
  
- Idioma estranger: Francés
  
- Educació Física
  
- Música
  
- Educació Especial: Pedagogia Terapèutica
  
- Educació Especial: Audició i Llenguatge
  
- Educació Primària
  
Es requerix acreditar, mitjançant còpia del certificat d'habilitació, estar en possessió d'algun dels requisits específics que per al seu acompliment exigix l'article 17 del Reial Decret 895/1989, de 14 de juliol, en la redacció donada pel Reial Decret 1.664/1991, de 8 de novembre, i l'Orde de 21 de febrer de 1992, del conseller de Cultura, Educació i Ciència DOGV de 16 de març), per la qual es crea el lloc de treball d'Educació Musical en els col·legis públics d'Educació General Bàsica dependents de la Conselleria de Cultura i Educació de la Generalitat Valenciana.
  
La correspondència d'estes habilitacions amb els llocs que es convoquen és la següent:
  
Igualment, per a sol·licitar llocs de treball de les especialitats anteriorment enumerades és necessari acreditar mitjançant còpia compulsada estar en possessió del Certificat de Capacitació o del Títol de Mestre de Valencià, que no serà necessari quan el concursant estiga habilitat en Filologia: valencià. Tot això sense perjudici del que establix la disposició addicional segona de l'Orde de 23 de gener de 1997.
  
Per a sol·licitar llocs del primer cicle d'Educació Secundària Obligatòria en institut d'Ensenyament Secundari i col·legis públics, els mestres acreditaran l'habilitació corresponent d'acord amb les equivalències següents, establides en l'Orde de 23 de gener de 1997:
  
En virtut del que preveu la disposició transitòria quarta de la Llei Orgànica 1/1990, de 3 d'octubre, solament podran obtindre destinació en llocs de treball de primer cicle d'Educació Secundària Obligatòria, en instituts d'Educació Secundària els participants que complisquen alguna de les condicions següents:
  
- Tindre destinació definitiva en llocs de treball de primer cicle d'Educació Secundària Obligatòria.
  
- Haver ingressat en el cos de mestres amb anterioritat a l'1 de setembre de 1998.
  
Igualment, per a sol·licitar llocs de treball de les especialitats anteriorment enumerades és necessari acreditar mitjançant còpia compulsada estar en possessió del Certificat de Capacitació o del títol de Mestre de Valencià, que no serà necessari quan el concursant estiga habilitat en Filologia: Valencià. Tot això sense perjudici del que establix la disposició addicional segona de l'Orde de 23 de gener de 1997.
  
Tenint en compte que el termini de presentació de sol·licituds de noves habilitacions és indeterminat, únicament tindran validesa a l'efecte d'este concurs aquelles que es presenten abans d'acabar el termini determinat en la norma 16 d'esta orde de convocatòria.
  
Així mateix, en l'esmentat termini hauran de presentar la sol·licitud d'habilitació els aspirants seleccionats en el procediment selectiu convocat per Orde de 9 d'abril de 2001 (DOGV de 18 d'abril).
  
II. Prioritats entre les convocatòries
  
Segona. L'orde en què van relacionades les convocatòries implica una prelació en l'adjudicació de vacants i resultes en favor dels participants en cadascuna d'elles. De tal manera que no pot adjudicar-se un lloc a un mestre que participe en una de les convocatòries si existix sol·licitant en l'anterior amb millor dret. No obstant això, pel que fa a l'adjudicació de lloc concret d'aquells que facen efectiu el seu dret preferent a una localitat o zona determinada, es tindrà en compte el que es disposa en la norma cinquena de la base II de la corresponent convocatòria.
  
Tercera. És compatible la concurrència simultània, si es té dret, a més d'una convocatòria, utilitzant-hi una única instància. Les peticions s'atendran amb la prelació indicada en la norma anterior i, una vegada obtinguda la destinació, no es tindran en compte les restants peticions.
  
III. Prioritat en l'adjudicació de vacants en cada convocatòria
  
Quarta. Llevat de la convocatòria primera, que es resoldrà amb els criteris que s'hi especifiquen, l'orde de prioritat per a l'adjudicació dels llocs de treball estarà determinat per la puntuació obtinguda segons el barem següent:
  
a) Temps de permanència ininterrompuda com a funcionari de carrera amb destinació definitiva en el centre des del qual s'hi participa.
  
1. Pel primer, segon i tercer any: 1 punt per any
  
Pel quart any: 2 punts
  
Pel cinqué any: 3 punts
  
Pel sisé, seté, huité, nové i desé any: 4 punts per any
  
Per l'onzé i següents anys: 2 punts per any
  
Les fraccions d'any es computaran de la manera següent:
  
- fracció de sis mesos o superior, com un any complet
  
- fracció inferior a sis mesos, no es computarà
  
Documentació justificativa: Full de servicis certificat per la direcció territorial de Cultura i Educació on estiga prestant els servicis, o l'òrgan competent de l'administració educativa de la qual depén.
  
2. Per als mestres amb destinació definitiva en lloc de treball docent de caràcter singular, la puntuació d'este apartat estarà determinada pel temps de permanència ininterrompuda en el lloc des del qual se sol·licita.
  
3. Per als mestres en adscripció temporal a centres públics espanyols a l'estranger, en adscripció a la funció d'inspecció educativa o en supòsits anàlegs, la puntuació d'este apartat estarà determinada pel temps de permanència ininterrompuda en l'esmentada adscripció. Este mateix criteri se seguirà amb aquell mestres que van ser nomenats per a llocs o altres servicis d'investigació i suport a la docència de l'administració educativa sempre que el nomenament haguera suposat la pèrdua de la seua destinació docent anterior.
  
Quan hagueren cessat en la seua adscripció i s'incorporen com a provisionals a la seua província d'origen o a l'àmbit territorial de procedència, de conformitat amb l'article 25 del Reial Decret 895/1989, de 14 de juliol, s'entendrà com a centre des del qual es participa, a l'efecte de concurs de trasllats, la destinació servida en adscripció, a la qual s'acumularan, si cal, els servicis prestats provisionalment amb posterioritat a qualsevol altre centre.
  
4. Per als mestres que participen en el concurs des de la situació de provisionalitat per haver-se'ls suprimit la unitat o lloc escolar que ocupaven amb caràcter definitiu, per haver perdut la seua destinació en compliment de sentència o resolució de recurs, o per provenir de la situació d'excedència forçosa, es considerarà com a centre des del qual participen, a l'efecte de determinar els servicis a què fa referència este apartat, l'últim servit amb caràcter definitiu, al qual s'acumularan, si escau, els prestats provisionalment amb posterioritat en qualsevol centre. Tindran dret, a més, a l'acumulació en el centre de procedència els servicis prestats amb caràcter definitiu en el centre immediatament anterior. Per al cas de mestres afectats per supressions consecutives de llocs de treball, eixa acumulació comprendrà els servicis prestats amb caràcter definitiu en els centres que successivament els van ser suprimits.
  
En el supòsit que els mestres afectats no hagueren ocupat una altra destinació definitiva, tindran dret a l'acumulació, als efectes indicats, de la puntuació corresponent a l'apartat c) del barem.
  
El que s'ha disposat en este subapartat serà igualment d'aplicació als funcionaris que participen en el concurs per haver perdut la seua destinació en compliment de sanció disciplinària de trasllat amb canvi de residència.
  
5. Els mestres que es troben prestant servicis en la primera destinació definitiva obtinguda després d'haver-se'ls suprimit el lloc del qual eren titulars, tindran dret que se'ls considere com a prestats en el centre des del qual concursen els servicis que acrediten en el centre on els va ser suprimit el lloc i, si s'escau, els prestats amb caràcter provisional amb posterioritat a l'esmentada supressió. Este mateix criteri s'aplicarà a aquells que es troben prestant servicis en la primera destinació definitiva obtinguda després d'haver perdut la seua destinació per compliment de sentència o resolució de recurs, o per provenir de la situació d'excedència forçosa.
  
6. Els mestres que participen des de la seua primera destinació definitiva obtinguda per concurs, a la qual van haver d'acudir obligatòriament des de la situació de provisionalitat de nou ingrés, podran optar per l'aplicació, en lloc de l'apartat a) del barem, de la puntuació que en corresponga a l'apartat c), i, en este cas, es consideraran com a provisionals tots els anys de servici.
  
b) Temps de permanència ininterrompuda amb destinació definitiva en el centre o lloc singular des del qual se sol·licita quan hagen sigut classificats d'especial dificultat per tractar-se de difícil exercici.
  
1. Quan el lloc de treball des del qual es participa tinga la qualificació d'especial dificultat per tractar-se de difícil exercici, s'afegirà a la de l'anterior apartat a) la puntuació següent:
  
- pel primer, segon i tercer any: 0,50 punts per any
  
- pel quart any: 1 punt
  
- pel cinqué any: 1,50 punts
  
- pel sisé, seté, huité, nové i desé any: 2 punts per any
  
- per l'onzé i següents anys: 1 punt per any
  
Les fraccions d'any es computaran de la manera següent:
  
- fracció de sis mesos o superior, com un any complet
  
- fracció inferior a sis mesos, no es computarà
  
No es computarà a estos efectes el temps que s'ha romàs fora del centre en situació de servicis especials, en comissió de servici, amb llicències d'estudis o en supòsits anàlegs.
  
2. En els casos de supressió de lloc, o pèrdua d'este per compliment de sentència o recurs, o per provenir de la situació d'excedència forçosa, s'aplicaran els mateixos criteris assenyalats per a estos supòsits en l'apartat a) anterior.
  
Documentació justificativa: full de servicis certificat per la direcció territorial de Cultura i Educació on estiga prestant els servicis, o l'òrgan competent de l'administració educativa de la qual depén.
  
c) Temps transcorregut en situació de provisionalitat pels funcionaris de carrera que mai no han obtingut destinació definitiva.
  
- Un punt per any de servici fins que obtinguen la propietat definitiva.
  
- Les fraccions d'any es computaran a raó de 0,0833 punts per cada mes complet.
  
Documentació justificativa:
  
Full de servicis certificat per la direcció territorial de Cultura i Educació on estiga prestant els servicis, o l'òrgan competent de l'administració educativa de la qual depén.
  
Els servicis d'esta classe prestats en centres o llocs classificats d'especial dificultat per tractar-se de difícil exercici, o de zona d'actuació educativa preferent, donaran dret, a més, a la puntuació establida en l'apartat b) del present barem.
  
d) Anys de servici actiu com a funcionaris de carrera en el cos de mestres.
  
- Un punt per cada any de servici.
  
- Les fraccions d'any es computaran a raó de 0,0833 punts per cada mes complet.
  
Documentació justificativa:
  
Full de servicis certificat per la direcció territorial de Cultura i Educació on estiga prestant els servicis, o l'òrgan competent de l'administració educativa de la qual depén.
  
e) Cursos de perfeccionament organitzats per les administracions públiques educatives competents.
  
Per este apartat es podrà atorgar fins a un màxim de 3,50 punts:
  
1. Cursos impartits. Per participar en qualitat de ponent, professor, o dirigir, coordinar o tutelar cursos de formació permanent (entesos com s'assenyala en el punt següent) convocats pels òrgans centrals o perifèrics de les administracions amb competències o realitzats per institucions sense ànim de lucre que hagen sigut homologats o reconeguts per estes mateixes administracions educatives, i també els convocats per les universitats: 0,10 punts per cada deu hores acreditades, fins a un màxim d'1 punt.
  
2. Cursos superats. Per l'assistència a cursos de formació permanent de professorat (entesos en les seues distintes modalitats: grups de treball, seminaris, grups de formació en centres, cursets, etc.) convocats pels òrgans centrals o perifèrics de les administracions amb competències, o realitzats per institucions sense ànim de lucre que hagen sigut homologats o reconeguts per estes mateixes administracions educatives, i també els convocats per les universitats: 0,10 punts per cada deu hores de cursos superats acreditats, i es podrà concedir per este subapartat fins a un màxim de 2 punts.
  
Als efectes d'este apartat, s'afegiran les hores o, si cal, els crèdits de tots els cursos, i no es puntuaran la resta del nombre d'hores inferiors a deu.
  
Si no hi consta una altra cosa, quan els cursos estigueren expressats em crèdits, s'entendrà que un crèdit equival a deu hores. Solament es prendran en compte per este apartat els cursos que tracten sobre especialitats pròpies del cos de mestres o sobre aspectes científics, didàctics i d'organització, relacionats amb activitats que en siguen pròpies, o amb les noves tecnologies aplicades a l'educació.
  
3. Per cada especialitat del cos de mestres distinta a la d'ingrés en el mateix, adquirida a través del procediment previst en el Reial Decret 850/1993, de 4 de juny, d'adquisició de noves especialitats: 0,50 punts.
  
Documentació justificativa:
  
Còpia compulsada del document acreditatiu.
  
f) Titulacions acadèmiques distintes a les al·legades per a l'ingrés en el cos.
  
Únicament es tindran en compte, a l'efecte de valoració, els títols amb validesa oficial a l'Estat espanyol. Pel que fa a la baremació de titulacions de primer cicle, no s'entendrà com a tal la superació d'algun del cursos d'adaptació.
  
Per este apartat es poden atorgar fins a un màxim de 3 punts:
  
1. Per posseir el títol de doctor: 2,50 punts.
  
2. Titulacions de segon cicle: pels estudis corresponents al segon cicle de llicenciatures, enginyeries, arquitectures o títols declarats legalment equivalents: 1,50 punts.
  
3. Titulacions de primer cicle: per cada diplomatura, enginyeria tècnica, arquitectura tècnica o títols declarats legalment equivalents o pels estudis corresponents al primer cicle d'una llicenciatura, arquitectura o enginyeria: 1,50 punts.
  
Documentació justificativa:
  
Còpia compulsada del document acreditatiu i de l'al·legada per a l'ingrés en el cos.
  
g) Altres mèrits.
  
Per este apartat podrà atorgar-se fins a un màxim d'11 punts:
  
1. Valoració del treball desenrotllat: publicacions, titulacions d'ensenyament de règim especial. Per estos subapartats s'atorgarà fins a un màxim de 10 punts.
  
Per estos subapartats solament es valoraran els servicis prestats com a funcionaris de carrera.
  
1.1. Director/directora en centres públics docents o centres de professors i recursos o institucions anàlogues establides per les comunitats autònomes en les seues convocatòries específiques: 1,50 punts per any.
  
Les fraccions d'any es computaran a raó de 0,125 punts per cada mes complet.
  
1.2. Secretari/secretària i cap d'estudis de centres públics docents: 1 punt per any.
  
Les fraccions d'any es computaran a raó de 0,0833 punts per cada mes complet.
  
Documentació justificativa dels subapartats g.1.1 i g.1.2:
  
Fotocòpia compulsada del nomenament amb la diligència de possessió i cessament o, si hi manca, certificat de la direcció territorial de Cultura i Educació en què conste la presa de possessió i cessament o que en este curs hi continua en el càrrec.
  
1.3. Coordinador/coordinadora de cicle, assessor/assessora de formació permanent o les figures anàlogues que cada administració educativa establisca en la seua convocatòria específica: 0,50 punts per any.
  
Les fraccions d'any es computaran a raó de 0,041 punts per cada mes complet.
  
Quan es produïsca exercici simultani de càrrecs, no s'hi podrà acumular puntuació.
  
Documentació justificativa:
  
Fotocòpia compulsada del nomenament amb diligència de possessió i cessament o, si hi manca, certificat de la direcció territorial de Cultura i Educació o del director del centre on conste presa de possessió i cessament o que en este curs hi continua en el càrrec.
  
1.4. Per exercici de llocs en l'administració educativa de nivell de complement igual o superior a l'assignat al cos de mestres: 1,50 punts per any. Les fraccions d'any es computaran a raó de 0,125 punts per cada mes complet.
  
1.5. Per publicacions de caràcter didàctic sobre disciplines que siguen objecte del concurs o directament relacionades amb aspectes generals o transversals del currículum o amb l'organització escolar: fins a 1 punt.
  
Aquelles publicacions que estiguen obligades a consignar el ISBN, d'acord amb el que disposa el Decret 2.984/1972, de 2 de novembre, i no el posseïsquen, no seran valorades.
  
1.6. Per publicacions de caràcter científic i projectes i innovacions tècniques sobre les disciplines que siguen objecte del concurs: fins a 1 punt.
  
Aquelles publicacions que estiguen obligades a consignar el ISBN, d'acord amb el que disposa el Decret 2.984/1972, de 2 de novembre, i no el posseïsquen, no seran valorades.
  
Documentació justificativa:
  
Els exemplars corresponents.
  
1.7. Titulacions d'ensenyament de règim especial.
  
Les titulacions d'ensenyament de règim especial atorgades per escoles oficials d'Idiomes i conservatoris de Música i Dansa es valoraran de la manera següent:
  
Música i Dansa:
  
Grau Mitjà: 0,50 punts
  
Ensenyament d'idiomes:
  
Cicle Elemental: 0,50 punts
  
Cicle Superior: 0,50 punts
  
La possessió del certificat d'aptitud de l'Escola Oficial d'Idiomes engloba els dos cicles.
  
2. Títol de Mestre de Valencià: 1 punt
  
Documentació justificativa:
  
Fotocòpia compulsada dels títols que s'hi al·leguen o certificat acreditatiu d'haver realitzat els estudis per a la seua obtenció.
  
Cinquena. El còmput dels servicis prestats en centres o llocs singulars classificats d'especial dificultat per tractar-se de difícil desenrotllament, o de zona d'actuació educativa preferent als quals fa referència l'apartat b) de l'article 21 del Reial Decret 895/1989, de 14 de juliol, s'iniciarà conformement preveu la disposició final primera a partir del curs 1990/1991. El còmput dels servicis prestats en centres i llocs singulars classificats amb posterioritat com a tals s'iniciarà a partir de la publicació de la seua classificació.
  
Sisena. Els mestres que tinguen la destinació definitiva en un centre per desglossament o trasllat total o parcial d'un altre comptaran a l'efecte de permanència ininterrompuda, prevista en l'apartat a) del barem, la referida al seu centre d'origen.
  
Setena. Per a la valoració dels mèrits prevists en els apartats e), f) i subapartats 1.5, 1.6, 1.7 i 2 de l'apartat g) del barem, al·legats pels concursants, en cada direcció territorial de Cultura i Educació es constituirà una comissió, per cada 1.000 sol·licitants, integrada pels membres següents, tots ells designats pel director territorial de Cultura i Educació corresponent:
  
- Un inspector adscrit a la Unitat d'Inspecció Educativa, que actuarà com a president.
  
- Quatre funcionaris docents dependents de la direcció territorial de Cultura i Educació, que actuaran com a vocals.
  
- Actuarà com a secretari, el vocal de menor edat.
  
Les juntes de Personal podran formar part de les comissions de valoració.
  
Els membres de les comissions hauran de pertànyer a un grup de titulació igual o superior a l'exigit per als llocs convocats.
  
El nombre dels representants de les juntes de Personal no podrà ser igual o superior al dels membres designats a proposta de l'administració.
  
Huitena. En el cas que es produïren empats en el total de les puntuacions, estos es resoldran atenent successivament a la major puntuació en cadascun dels apartats del barem conformement a l'orde en què hi apareixen. Si persistira l'empat s'atendria a la puntuació obtinguda en els distints subapartats per l'orde igualment en què apareixen en el barem. En ambdós casos, la puntuació que es prenga en consideració en cada apartat no podrà excedir de la puntuació màxima establida per a cadascun d'elles en el barem, ni en el supòsit dels subapartats la que corresponga com a màxim a l'apartat en què es troben inclosos. Si en aplicar estos criteris, algun o alguns dels subapartats assolix la màxima puntuació atorgada a l'apartat al qual pertany, no es tindrà en consideració les puntuacions de la resta de subapartats.
  
Si és necessari, s'utilitzarà successivament com a últim criteri de desempat l'any en el qual es convocà el procediment selectiu a través del qual s'ingressà en el cos i la puntuació amb la qual va resultar seleccionat.
  
IV. Vacants
  
Novena. Les vacants que s'han de proveir en les convocatòries es faran públiques en el Diari Oficial de la Generalitat Valenciana prèviament a la resolució de les esmentades convocatòries.
  
Entre les vacants esmentades s'inclouran, almenys, les que es produïsquen fins al 31 de desembre i seran incrementades amb les que resulten de la resolució de totes les convocatòries, sempre que, en qualsevol cas, la continuïtat del seu funcionament estiga prevista en la planificació educativa. Les vacant seran determinades en la data que recull l'apartat quart de l'Orde d'1 d'octubre de 2002.
  
Totes les vacants a què es fa referència en esta norma han de correspondre a llocs de treball d'Educació Infantil, Primària i primer cicle d'Educació Secundària Obligatòria en instituts d'Ensenyament Secundari i col·legis públics, el funcionament dels quals es trobe previst en la planificació escolar.
  
Les vacants o resultes corresponents al primer cicle de Secundària Obligatòria en col·legis públics d'Educació Infantil i Primària i les que tinguen caràcter itinerant seran en qualsevol cas de petició i d'adjudicació voluntària.
  
Deu. Amb la finalitat que els participants en estes convocatòries puguen realitzar les seues peticions, adjunta a la present resolució, annexos I i II, es publica la relació de centres existents en les diferents zones educatives compreses en l'àmbit de gestió de la Conselleria de Cultura i Educació. Així mateix en l'annex III es fa pública la relació d'aularis pertanyents a col·legis rurals agrupats (CRA), que compten amb llocs de caràcter itinerants.
  
V. Format i emplenament de la petició
  
Onze. La instància, ajustada al model oficial, que els interessats podran obtindre en les direccions territorial de Cultura i Educació, anirà adreçada al director general de Personal, de la Conselleria de Cultura i Educació, i es podrà presentar en les direccions territorials de Cultura i Educació, o en qualsevol de les dependències a les quals al·ludix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Dotze. El nombre de peticions que cada participant pot incloure en la seua sol·licitud, concórrega per una convocatòria o per més d'una, no podrà excedir de 300.
  
Tretze. Les peticions, amb la limitació del nombre abans assenyalat, podran estendre's a la totalitat d'especialitats i centres, per si prèviament a la resolució definitiva de les convocatòries o en qualsevol moment del desenrotllament d'estes, i atés que s'incrementen resultes, es produïra la vacant de la seua preferència.
  
Les peticions podran fer-se a centre concret i/o localitat, i seran compatibles ambdues modalitats. En este últim cas s'adjudicarà el primer centre de la localitat amb vacant o resulta, en el mateix orde en què apareguen anunciats en la convocatòria.
  
Si es demanara més d'un lloc-especialitat d'un mateix centre o localitat, seria necessari repetir el centre o localitat tantes vegades com llocs sol·licitats.
  
Si els llocs que se sol·liciten tenen caràcter itinerant, haurà de fer-se constar en la instància, marcant amb una creu la casella corresponent.
  
Catorze. En les instàncies es relacionaran, conformement a les instruccions que s'hi unixen, per orde de preferència, els llocs que se sol·liciten, expressant amb la major claredat els conceptes exactes que en l'imprés de la instància es consignen.
  
Qualsevol dada omesa o consignada erròniament per l'interessat no hi podrà ser invocada a l'efecte de futures reclamacions, ni considerar per este motiu lesionats els seus interessos i drets.
  
Acabat el termini de sol·licituds, sota cap concepte s'alterarà la petició, ni encara que es tracte de l'orde de prelació dels llocs sol·licitats. Quan el codis resulten il·legibles, estiguen incomplets o no es col·loquen les dades en la casella corresponent, es consideraran no inclosos en la petició, i els concursants hi perdran tots el drets.
  
Quinze. La instància anirà acompanyada de:
  
1. Full de servicis certificat i tancat l'últim dia de termini de presentació d'instàncies.
  
2. Còpia compulsada del certificat d'habilitació expedit per l'administració educativa corresponent.
  
3. Documentació acreditativa que el centre de destinació està classificat d'especial dificultat per tractar-se de difícil desenrotllament als efectes prevists en els articles 21 i 22 del Reial Decret 895/1989, de 14 de juliol.
  
4. Documentació acreditativa dels cursos de perfeccionament impartits o superats, d'estar en possessió d'una altra o altres especialitats del cos de mestres distintes a la d'ingrés en este, adquirides mitjançant el procediment previst en el Reial Decret 850/1993, de 4 de juny, i titulacions acadèmiques distintes a les al·legades per a l'ingrés en el cos, i els exemplars corresponents a les publicacions, a l'efecte de la seua valoració.
  
Pel que fa als cursos de perfeccionament, ha de constar, inexcusablement, el nombre d'hores o de crèdits de durada del curs o cursos. Aquells en els quals no es fera menció d'esta circumstància, no tindran cap valor als efectes que ara ens ocupa.
  
Per a obtindre puntuació per les titulacions universitàries de caràcter oficial, haurà de presentar-se fotocòpia corresponent del títol al·legat per a l'ingrés en el cos i tots els altres que presente com a mèrits.
  
Perquè siguen puntuades les titulacions de primer cicle, serà necessari presentar fotocòpia del títol de diplomat o, si hi manca, certificat acadèmic personal en què es faça constar que s'han cursat i superat totes les assignatures corresponents als tres primers cursos dels quals consta una llicenciatura, enginyeria o arquitectura, i no s'entendrà com a titulació de primer cicle la superació del Curs d'Adaptació.
  
La presentació de la fotocòpia del títol de llicenciat, enginyer o arquitecte donarà lloc, exclusivament, al reconeixement de la puntuació corresponent a la titulació de segon cicle.
  
5. Còpia compulsada que acredite estar en possessió del Certificat de Capacitació o del títol de Mestre de Valencià (que no serà necessari quan el concursant estiga habilitat en Filologia: valencià).
  
6. Funcionaris dependents de la Conselleria de Cultura i Educació.
  
6.1 A l'efecte de reduir i simplificar els tràmits administratius que han de realitzar els concursants, els qui hagueren participat en el concurs de trasllats convocat l'any 2001, mitjançant Resolució de 15 d'octubre de 2001, no hauran d'acreditar-hi novament cap dels mèrits aleshores al·legats i justificats. Estos participants hi hauran d'aportar, únicament, la documentació dels mèrits no al·legats en eixe concurs o no justificats degudament o, si s'escau, la documentació corresponent als mèrits perfeccionats amb posterioritat a l'15 de novembre de 2001, data d'acabament del termini de presentació d'instàncies de l'esmentat concurs.
  
a) Els participants podran optar per fer valer en el present procediment la baremació que obtingueren en l'esmentat procediment, i ho manifestaran expressament en l'imprés de l'annex VI en què únicament relacionaran els mèrits ara al·legats i aportats.
  
b) Els participants que no realitzen l'opció anterior podran optar per la valoració dels seus mèrits d'acord amb la documentació acreditativa al·legada en aquell moment i no retirada, i ho manifestaran expressament en l'imprés de l'annex VI en el qual relacionaran únicament els mèrits ara al·legats i aportats. A estos participants se'ls avaluarà novament tots els mèrits.
  
En ambdós modalitats establides en els apartats a) i b) no serà necessària la justificació dels nous mèrits referits a l'apartat 1.2 (antiguitat) del barem de mèrits.
  
6.2. El concursants que no participaren en els concursos precitats hauran d'aportar tota la documentació justificativa per a la valoració de mèrits a què fa referència el barem que figura en la present resolució.
  
Per tal de simplificar els tràmits administratius que han de realitzar els participants en els procediments de mobilitat, la documentació que presenten en esta convocatòria, i també la baremació que els corresponga, serà registrada informàticament, amb la finalitat que en futures convocatòries s'eximisca els participants de tornar a presentar-la i de tornar, en conseqüència, a baremar-la.
  
7. Funcionaris dependents d'altres administracions educatives.
  
Els concursants que participen des de centres dependents d'altres administracions educatives en ple exercici de competències en matèria d'educació hauran d'aportar tota la documentació justificativa per a la valoració de mèrits a què fa referència el barem que figura en la present resolució i el certificat a què al·ludix la base 5.2 d'esta convocatòria.
  
VI. Altres normes
  
Setze. El termini de presentació d'instàncies i documents, per a totes les convocatòries que es publiquen amb la present resolució, serà des del 22 d'octubre fins al 8 de novembre de 2002, ambdós inclosos.
  
Dèsset. Totes les condicions que s'exigixen en esta convocatòria i els mèrits que hi al·leguen els concursants han de tindre's complits o reconeguts en la data d'acabament del termini de presentació d'instàncies.
  
Díhuit. No seran tinguts en compte els mèrits no invocats en les sol·licituds, ni tampoc aquells que no es justifiquen documentalment durant el termini de presentació d'instàncies.
  
Dènou. Podrà ser anul·lada la destinació obtinguda per qualsevol concursant que no s'haja ajustat a les normes de la convocatòria o no coincidisca amb les característiques declarades en la instància i la documentació corresponent.
  
Vint. És requisit imprescindible en qualsevol de les convocatòries, per a sol·licitar i ser adjudicat en un lloc determinat, trobar-se habilitat per a l'exercici d'este i posseir, si cal, el requisit lingüístic del lloc, sense perjudici del que preveu la disposició addicional segona de l'Orde de 23 de gener de 1997.
  
Vint-i-una. La circumstància de trobar-se en possessió dels requisits específics per a l'exercici de determinats llocs de treball que exigix l'article 17 del Reial Decret 895/1989, de 14 de juliol, en la redacció donada pel Reial Decret 1.664/1991, de 8 de novembre, i l'Orde de 21 de febrer de 1992, de la Conselleria de Cultura, Educació i Ciència, s'acreditarà per mitjà de la certificat d'habilitació expedit per l'administració educativa corresponent, llevat del cas de llocs de treball d'Educació General Bàsica, Educació Musical, el certificat d'habilitació dels quals haurà de ser expedit per la direcció territorial de Cultura i Educació corresponent.
  
Vint-i-dos. Els mestres que concorregueren al concurs des de la situació d'excedència, en el cas que obtinguen destinació, estaran obligats a presentar en la direcció territorial de la província on radique la destinació obtinguda i abans de la possessió d'esta, els documents que s'indiquen tot seguit, i que l'esmentat organisme haurà d'examinar per tal de donar-ne la conformitat i autoritzar-los perquè s'hi facen càrrec de la destinació assolida. Els documents que cal presentar són: còpia de la resolució d'excedència i declaració de no haver estat separat mitjançant expedient disciplinari del servici de l'administració de l'Estat, autonòmica o local, ni trobar-se inhabilitat per a l'exercici de funcions públiques.
  
Els mestres que no aconseguisquen justificar els requisits exigits per al reingrés no podran prendre possessió de la destinació obtinguda en el concurs, i l'esmentada plaça quedarà com a resulta per a ser proveïda en el proper concurs que es convoque.
  
Els directors territorials informaran d'ambdós supòsits a la Direcció General de Personal.
  
Vint-i-tres. Els qui participen en estes convocatòries i sol·liciten i obtinguen l'excedència en el transcurs de la seua resolució, o cessen en el servici actiu per qualsevol altra causa, es consideraran com a excedents o cessants en la plaça que els hi corresponga, i esta quedarà com a resulta per a la seua provisió segons corresponga.
  
Vint-i-quatre. Els mestres que obtinguen plaça en estes convocatòries i que durant la seua tramitació hagen permutat les seues destinacions estaran obligats a prendre possessió del lloc per al qual han sigut nomenats, i s'anul·larà la permuta que s'haguera concedit.
  
VII. Tramitació
  
Vint-i-cinc. Les direccions territorials de Cultura i Educació són les encarregades de la tramitació de les sol·licituds dels mestres que exercisquen en la seua demarcació, llevat de les sol·licituds dels qui desenrotllen provisionalment o en comissió de servicis destinació distinta de la qual són titulars, que seran tramitades per la direcció territorial de Cultura i Educació de la província a què pertany el centre la propietat definitiva del qual posseïsquen.
  
Les direccions territorials de Cultura i Educació que reben instàncies la tramitació de les quals corresponga a qualsevol altre d'estos organismes, procediran conformement preveu l'article 38.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Els sol·licitants podran exigir rebut de la presentació de les instàncies, sempre que el lliurament es faça personalment.
  
Si la sol·licitud no reunira les dades que s'indiquen en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es requerirà al sol·licitant perquè en un termini de 10 dies esmene la falta o hi afegisca els documents preceptius, amb advertiment que, si no ho fera així, es tindrà per desistida la seua petició i s'arxivarà sense més tràmit.
  
En estos casos, les peticions d'estos concursants es trametrà per les direccions territorials com la dels altres, i es farà constar en la capçalera de la petició el defecte que s'ha d'esmenar i la circumstància del requeriment a l'interessat, i correspondrà a la Direcció General de Personal la mesura d'arxivar, sense més tràmits, les peticions que no s'hagueren esmenat, a este efecte la respectiva direcció territorial de Cultura i Educació oficiarà sobre este extrem a la Direcció General.
  
Vint-i-sis. Les direccions territorials exposaran al tauler d'anuncis les relacions següents:
  
a) La relació de participants en la convocatòria perquè els mestres que optaren per l'adscripció provisional a la qual fa referència l'article 14 de l'Orde de 23 de gener de 1997, els afectats per pèrdua provisional de destinació a la qual fa referència l'article 15 de l'Orde de 23 de gener de 1997 i els qui, com a conseqüència del que preveu l'esmentada orde, van quedar adscrits a llocs dels establits en l'article 10.4.
  
b) Relació dels participants en la convocatòria per a l'exercici del dret preferent, ordenats per grups segons la prioritat assenyalada en la norma primera de la base I de dita convocatòria. En esta relació es farà menció expressa de la puntuació que, segons els apartats del barem, correspon a cadascun del participants.
  
c) Relació dels participants en el concurs, amb expressió de la puntuació que els correspon per cadascun dels apartats i subapartats del barem.
  
d) Relació, si s'escau, de peticions que van ser rebutjades.
  
Les direccions territorials donaran un termini de tretze dies hàbils per a reclamacions.
  
Vint-i-set. Acabat l'esmentat termini, les direccions territorials exposaran al tauler d'anuncis les rectificacions que pertoquen.
  
Contra esta exposició no cap reclamació i haurà d'esperar-se perquè la Direcció General de Personal faça pública la resolució provisional de les convocatòries i establisca el corresponent termini de reclamacions.
  
Les direccions territorials de Cultura i Educació constituiran amb les peticions les carpetes-informes dels sol·licitants, ordenades de la manera següent:
  
a) Relació de participants en la convocatòria perquè els mestres que optaren per l'adscripció provisional a la qual fa referència l'article 14 de l'Orde de 23 de gener de 1997, els afectats per pèrdua provisional de destinació a la qual fa referència l'article 15 de l'Orde de 23 de gener de 1997 i els qui, com a conseqüència del que preveu l'esmentada orde, van quedar adscrits a llocs dels establits en l'article 10.4.
  
b) Relació de participants en la convocatòria per a l'exercici del dret preferent a la localitat o zona, ordenada per grups, segons la prioritat assenyalada en la norma primera de la base I de la convocatòria per a l'exercici del dret preferent.
  
c) Relació de participants en el concurs ordenats alfabèticament per cognoms.
  
La documentació relativa a publicacions haurà de romandre en possessió de les comissions de valoració respectives, que seran les competents per a resoldre les reclamacions a la resolució provisional que impugnen les valoracions efectuades pels subapartats 1.5 i 1.6 de l'apartat g).
  
Vint-i-huit. Per cada sol·licitud, els directors territorials emplenaran una carpeta-informe, en què certificaran la veracitat de les dades que s'hi contenen, del temps de permanència del sol·licitant en el centre on es trobe amb destinació definitiva, i s'expressarà en anys i mesos el temps de servicis en el cos de mestres més el que corresponga computar per la prestació de servicis provisionalment en un altre, o se li puntuaran els servicis per centre de difícil desenrotllament o escola rural.
  
El detall i el resumen de la puntuació per cada concepte constarà en l'informe. En la part corresponent de la instància i en la part inferior dreta de la seua portada constarà el total de puntuació. Es consignarà, igualment, al seu lloc el número de registre personal.
  
Vint-i-nou. Les direccions territorials elaboraran una relació dels mestres que estiguen obligats a participar en el concurs i no ho han efectuat, i especificaran la situació, la causa, i, si cal, la puntuació que els correspondria d'haver-ho sol·licitat. D'altra banda, es formularà un imprés de sol·licitud per a cadascun d'estos mestres en què es consignaran totes les dades que s'assenyala per als qui han presentat sol·licitud sense consignar vacants sol·licitades i segellat per la direcció territorial al lloc de la signatura.
  
VIII. Publicació de vacants, adjudicació de destinacions i presa de possessió
  
Trenta. La Direcció General de Personal resoldrà tots el dubtes que hi apareguen en el compliment del que per estes convocatòries es disposa; ordenarà la publicació de vacants que corresponga proveir; adjudicarà provisionalment les destinacions, i concedirà un termini per a reclamacions i desistiments, i, finalment, elevarà a definitius el nomenaments, que es resoldran per la mateixa resolució, la qual serà objecte de publicació en el Diari Oficial de la Generalitat Valenciana i mitjançant esta s'entendran notificats a tots els efectes els concursants als quals afecte.
  
Trenta-una. Les destinacions adjudicades en la resolució definitiva de les convocatòries seran irrenunciables, llevat que havent participat i obtingut destinació en els procediments d'adscripció a les vacants d'Educació Secundària Obligatòria en instituts de nova implantació, es consigne la renúncia a la destinació obtinguda a través de la present convocatòria amb anterioritat al 31 de juliol de 2003.
  
Trenta-dos. La presa de possessió de la nova destinació es realitzarà el dia primer de setembre de 2003, i el cessament en el lloc de procedència l'últim dia d'agost.
  
Trenta-tres. Contra la present resolució, que posa fi a la via administrativa, d'acord amb el que preceptua l'article 109 de la Llei 30/1992, de 26 de novembre, en la redacció donada per la Llei 4/1999, de 13 de gener, en relació amb la disposició final segona de la Llei 5/1983, de 30 de desembre, del Govern Valencià, i la disposició addicional 15 de la Llei 6/1997, de 14 d'abril, es podrà interposar amb caràcter potestatiu recurs de reposició davant la Direcció General de Personal en el termini d'un mes comptat des de l'endemà de la seua publicació o interposar directament recurs contenciós administratiu davant el Jutjat Contenciós Administratiu de València en el termini de dos mesos a comptar des de l'endemà de la seua publicació.
  
València, 7 d'octubre de 2002.- El director general de Personal: José Antonio Rovira Jover.
  
ANNEX I
  
Codis a utilitzar pels docents que participen des de la Comunitat Valenciana i sol·liciten únicament i exclusivament llocs de treball ubicats en esta Comunitat.
  
Codis d'especialitats (cinc caràcters)
  
Educació Infantil i Primària
  
CODI ESPECIALITAT
  
 Educació Infantil
  
 Educació Primària
  
 Idioma estranger: Anglés
  
 Idioma estranger: Francés
  
 Música
  
 Educació Física
  
 Educació Especial: Pedagogia Terapèutica
  
 Educació Especial: Audició i Llenguatge
  
Primer cicle d'Educació Secundària Obligatòria
  
CODI ESPECIALITAT
  
 Llengua i Literatura Castellana
  
 Llengua Castellana i Llengua estrangera: Anglés
  
 Llengua estrangera: Anglés
  
 Llengua Castellana i Llengua estrangera: Francés
  
 Llengua i Literatura Valenciana
  
 Matemàtiques i Ciències de la Natura
  
 Matemàtiques
  
 Ciències de la Natura
  
 Ciències Socials, Geografia i Història
  
 Educació Física
  
 Música
  
 Especialista en Pedagogia Terapèutica en instituts i secció d'Educació Secundària
  
ANNEX V
  
Codis a utilitzar:
  
1. Pels docents que participen des de dins la Comunitat Valenciana i entre les seues peticions sol·liciten indistintament llocs de treball de centres públics ubicats en la Comunitat Valenciana i d'altres ens autònoms.
  
2. Pels docents que participen des de fora la Comunitat Valenciana i entre les seues peticions sol·liciten algun lloc de treball corresponent a centres públics de la Comunitat Valenciana.
  
Codis d'especialitats (dos caràcters)
  
Educació Infantil i Primària
  
CODI ESPECIALITAT
  
31 Educació Infantil
  
38 Educació Primària
  
32 Idioma estranger: Anglés
  
33 Idioma estranger: Francés
  
35 Música
  
34 Educació Física
  
36 Educació Especial: Pedagogia Terapèutica
  
37 Educació Especial: Audició i Llenguatge
  
Primer cicle d'Educació Secundària Obligatòria
  
CODI ESPECIALITAT
  
24 Llengua i Literatura Castellana
  
90 Llengua Castellana i Llengua estrangera: Anglés
  
25 Llengua estrangera: Anglés
  
26 Llengua Castellana i Llengua estrangera: Francés
  
69 Llengua i Literatura Valenciana
  
91 Matemàtiques i Ciències de la Natura
  
23 Matemàtiques
  
22 Ciències de la Natura
  
21 Ciències Socials, Geografia i Història
  
27 Educació Física
  
28 Música
  
60 Especialista en Pedagogia Terapèutica en instituts
  
 i secció d'Educació Secundària
  
ANNEX VI
  
Aportació de mèrits
  
Este annex VI només serà emplenat per aquells que van participar en el concurs de trasllats al cos de mestres convocat en 2001, Resolució de 15 d'octubre de 2001, i participen en el present concurs de trasllats al cos de mestres, curs 2002/2003, i que els seus mèrits estan en poder d'esta administració educativa.
  
Nom i cognoms: ... , amb DNI ...
  
MANIFESTA:
  
A) Que la documentació aportada en el concurs de trasllats de 2001 va ser presentada en la Direcció Territorial de Cultura i Educació de (marqueu amb una X dins el requadre corresponent):
  
Castelló
  
València
  
Alacant
  
B) Que va participar en el concurs de trasllats al cos de mestres convocat en 2001, i opta per fer valer en el present procediment la baremació que va obtindre en el dit procediment, fent constar en el present imprés els mèrits ara al·legats i aportats
  
C) Que va participar en el concurs de trasllats al cos de mestres convocat en 2001, i opta per la valoració dels seus mèrits d'acord amb la documentació acreditativa dels mateixos, en el seu moment al·legats i no retirats, manifestant-ho expressament en el present imprés, relacionant únicament els mèrits ara al·legats i aportats. Si es fa esta opció se li avaluarà de nou tots els mèrits:
  
Mèrits nous aportats
  
(Marqueu amb una X, dins el requadre corresponent)
  
- Cursos de perfeccionament impartits:
  
- Cursos de perfeccionament superats:
  
- Per cada especialitat del cos de mestres distinta a la d'ingrés:
  
- Titulacions de primer cicle:
  
- Titulacions de segon cicle:
  
- director/directora en centre públic:
  
- Secretari/secretària, cap d'estudis:
  
- Coordinador/coordinadora de cicle o assessor/assessora de Formació Permanent:
  
- Per exercici del lloc en l'administració educativa:
  
- Per publicacions de caràcter didàctic sobre disciplines objecte del concurs:
  
- Per publicacions de caràcter científic i projectes d'innovacions tècniques sobre les disciplines objecte del concurs:
  
- Música i Dansa de Grau Mitjà:
  
- Ensenyament d'Idiomes de Cicle Elemental:
  
- Ensenyament d'Idiomes de Cicle Superior:
  
- Titulació de Mestre de Valencià:
  
- Altres mèrits i certificats:
  
1)
  
2)
  
3)
  
4)
  
5)
  
6)
  
..., ... d ... de 2002
  
Signatura de la persona interessada